**O B R A Z L O Ž E NJ E**

**Prijedloga Pravilnika o izmjenama i dopunama Pravilnika o upisu djece**

**u Dječji vrtić „Bajka“**

1. **PRAVNI TEMELJ**

Pravni temelj za donošenje Pravilnika o izmjenama i dopunama Pravilnika o upisu djece u Dječji vrtić “Bajka“ je Odluka o načinu ostvarivanja prednosti pri upisu djece u dječje vrtiće kojima je osnivač Grad Zagreb (Službeni glasnik Grada Zagreba 15/23 i 36/24, u daljnjem tekstu Odluka). Člankom 10. Odluke propisano je da postupak upisa djece, metodologiju bodovanja kao i popis dokumentacije kojima se dokazuju činjenice bitne za ostvarivanje prednosti pri upisu, provedbu inicijalnog razgovora s roditeljem/skrbnikom i djetetom, ulogu i rad stručnog povjerenstva gradskoga dječjeg vrtića, sadržaj i način objave rezultata upisa te način organizacije i ostvarivanja programa predškolskog odgoja i obrazovanja utvrđuju gradski dječji vrtići svojim općim aktom na koji suglasnost daje Gradski ured za obrazovanje, sport i mlade (u daljnjem tekstu: Gradski ured).

Sukladno odredbama Statuta Dječjeg vrtića “Bajka“ Upravno vijeće donosi opće akte na prijedlog ravnatelja.

1. **OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Važećim Pravilnikom o upisu djece u Dječji vrtić “Bajka“ (u daljnjem tekstu: Pravilnik), utvrđeni su kriteriji za ostvarivanje prednosti pri upisu djece u dječje vrtiće kojima je osnivač Grad Zagreb u skladu s Odlukom o načinu ostvarivanja prednosti pri upisu djece u dječje vrtiće kojima je osnivač Grad Zagreb (Službeni glasnik Grada Zagreba 15/23).

Gradska skupština Grada Zagreba je na 38. sjednici, 7. studenoga 2024., donijela Odluku o izmjenama i dopuni Odluke o načinu ostvarivanja prednosti pri upisu djece u dječje vrtiće kojima je osnivač Grad Zagreb (Službeni glasnik Grada Zagreba 36/24, u daljnjem tekstu: Odluka o izmjenama i dopuni Odluke), a u cilju jačanja dostupnosti programa predškolskog odgoja i obrazovanja u Gradu Zagrebu za sve. Istom se također unaprijedio postojeći model za ostvarivanje prednosti pri upisu djece u gradske dječje vrtiće.

Slijedom naprijed navedenog, Pravilnikom o izmjenama i dopunama Pravilnika o upisu djece u Dječji vrtić “Bajka“predlaže se usklađivanje odredaba važećeg Pravilnika s odredbama Odluke o izmjenama i dopuni Odluke te unošenje manjih tekstualnih korekcija u pojedine odredbe radi njihovog jasnijeg određenja (temeljene na zapažanjima i iskustvima iz prakse odnosno primjene Pravilnika).

U skladu s odredbama Zakona o pravu na pristup informacijama (Narodne novine 25/13, 85/15 i 69/22), o Pravilniku o izmjenama i dopunama Pravilnika o upisu djece u Dječji vrtić “Bajka“ provest će se internetsko savjetovanje u razdoblju od 17. travnja 2025. do 1. svibnja 2025. Savjetovanje traje 15 dana s ciljem što skorije primjene Pravilnika i pravovremene provedbe redovitih upisa u pedagošku godinu 2025./2026.

Sukladno navedenom predlaže se donošenje Pravilnika o izmjenama i dopunama Pravilnika o upisu djece u Dječji vrtić “Bajka“, kao u prilogu.

1. **SREDSTVA ZA PROVEDBU**

Za provođenje ovog pravilnika nije potrebno osigurati sredstva.

1. **OBRAZLOŽENJE ODREDABA PRIJEDLOGA**

**Člankom 1.**  brisanjem dijela odredbe u članku 2. stavku 5. propisuje se da se postupak upisa u programe Dječjeg vrtića u pravilu provodi elektroničkim putem.

**Člankom 2.**  propisuje opći naziv resornog ministarstva kako se radi potencijalne buduće promjene u nazivu istog ne bi trebalo donositi nove izmjene Pravilnika, te se slijedom odredbi Pravilnika i Statuta Dječjeg vrtića propisuje da na izmjene i/ili dopune plana upisa Dječjeg vrtića suglasnost daje Gradski ured.

**Člankom 3.** dodatno se ističe da Dječji vrtić uz redoviti upisni rok upise provodi i tijekom cijele pedagoške godine ukoliko ima slobodnih mjesta ili dođe do proširenja kapaciteta Dječjeg vrtića.

**Člankom 4.**  briše se odredba stavka 2. članka 6. budući je ista inkorporirana u sadržaj izmjene članka 7. gdje suštinski odgovara.

**Člankom 5.** mijenja se članak 7. na način da propisuje da su kriteriji za ostvarivanje prednosti pri upisu djece u Dječji vrtić utvrđeni Odlukom o načinu ostvarivanja prednosti pri upisu djece u dječje vrtiće kojima je osnivač Grad Zagreb, a primjenjuju se sukladno članku 9. i metodologiji bodovanja na način određen člankom 10. Pravilnika.

**Člankom 6.** daje sedodatno obrazloženje svrhe identifikacijskih oznaka.

**Člankom 7.** propisuje se da prednost pri upisu u programe Dječjeg vrtića imaju djeca koja do 1. travnja tekuće godine navrše četiri godine života.

**Člankom 8.** provodi se usklađenje odredbe s odredbama Odluke o izmjenama i dopuni Odluke i utvrđuje broj bodova po pripadajućem kriteriju.

**Člankom 9.** propisuje opći naziv resornog ministarstva.

**Člankom 10.** provodi se usklađenje odredbe s odredbama Odluke o izmjenama i dopuni Odluke te se propisuje što uključuje izvješće o provedenom postupku upisa djece u Dječji vrtić.

**Člankom 11.** propisuje se koji zahtjevi za upis ne ispunjavaju uvjete za upis odnosno koji se zahtjevi za upis neće razmatrati, te da roditelji koji nisu na redovitom upisnom roku predali Zahtjev za upis djeteta ili im nije prihvaćen u nekom od gradskih dječjih vrtića, isti mogu predati Dječjem vrtiću tijekom pedagoške godine na način naveden u Obavijesti Gradskog ureda. Također, propisuje se i obveza roditelja da uz Zahtjev za upis djeteta prilože dokumente na hrvatskom jeziku i latinici, odnosno izvorne dokumente na stranom jeziku prilože prevedene na hrvatski jezik od strane ovlaštenog sudskog tumača.

**Člankom 12.**  propisuje se presliku kojeg identifikacijskog dokumenta roditelji prilažu kao dokaz ukoliko iz opravdanog razloga nemaju važeću osobnu iskaznicu.

**Člankom 13.** provodi se jezično usklađenje, te dodatno pojašnjavanje postojećih odredbi u cilju otklanjanja potencijalnih nejasnoća, temeljeno na zapažanjima i iskustvima iz prakse odnosno primjene Pravilnika.

**Člankom 14.** provodi se usklađenje odredbe s odredbama Odluke o izmjenama i dopuni Odluke.

**Člankom 15.** provodi se jezično usklađenje i pojednostavljivanje egzistirajućih formulacija.

**Člankom 16.** provodi se usklađenje odredbe s pojmovnim određenjem propisanim Zakonom o predškolskom odgoju i obrazovanju.

**Člankom 17.**  provodi se usklađenje odredbe s odredbama Odluke o izmjenama i dopuni Odluke te odredbama članka 11. ovoga pravilnika.

**Člankom 18.** mijenja se stavak 4. članka 23. na način da propisuje da protiv odluke ravnatelja o prigovoru nije dopuštena žalba već da roditelj može pokrenuti upravni spor pred nadležnim sudom u roku od 30 dana od dana primitka odluke ravnatelja.

**Člankom 19.**  provodi se usklađenje odredbe s odredbama Odluke o izmjenama i dopuni Odluke te odredbama članaka 11. i 17. ovoga pravilnika.

**Člankom 20.** provodi se usklađenje odredbe s odredbama Odluke o izmjenama i dopuni Odluke.

**Člankom 21.** propisuje se usklađenje s propisanim postupanjem prilikom prijelaza djece unutar gradskih dječjih vrtića s ciljem da se ugovori potpišu najkasnije neposredno prije samog početka nove pedagoške godine.

**Člankom 22.** provodi se jezično usklađenje.

**Člankom 23.** provodi se jezično usklađenje te se dodatno pojašnjavaju postojeće odredbe koje se odnose na ispis djece radi odlaska u osnovnu školu, a sve temeljem zapažanja i iskustava iz prakse odnosno primjene Pravilnika.

**Člankom 24.** propisuje se dan stupanja na snagu ovog pravilnika, tj. da isti stupa na snagu prvog dana nakon dana objave na oglasnim pločama Dječjeg vrtića.